Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 152/14/5511	Žilina, 16.6.2014
EEČ : 2-43-289-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a), písmeno b) Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec XXXXX, nar. XXXXX voči ktorému má zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX č. k. XXXXX -52 zo dňa 19.04.2012, právoplatného a vykonateľného dňa 03.05.2012, ktorým bol zaviazaný platiť výživné na XXXXX vo výške 50,-Eur mesačne, s účinnosťou od 01.04.2012, vždy do 20. dňa v mesiaci vopred k rukám matky XXXXX, trvalé bydlisko XXXXX, XXXXX, pričom v rámci posudzovania predbežnej otázky bol obvinený v období od 06.06.2008 do účinnosti rozsudku dňa 01.04.2012 povinný platiť na XXXXX výživné vo výške 30% zo sumy životného minima na nezaopatrené neplnoleté dieťa, ktoré predstavovalo v mesiaci jún 2008 sumu 23,30 Eur, od júla 2008 do júna 2009 sumu 24,50 Eur mesačne, od júla 2009 do júna 2010 sumu 25,36 Eur mesačne, od júla 2010 do júna 2011 sumu 25,38 Eur mesačne a od júla 2011 do marca 2012 vrátane sumu 26,-Eur mesačne, obvinený si túto svoju vyživovaciu povinnosť riadne neplnil v období od 06.06.2008 doposiaľ, s výnimkou obdobia od 20.03.2013 doposiaľ, v priebehu ktorého je vedený v evidencii uchádzačov o zamestnanie a poberá dávky v hmotnej núdzi a príspevky, v sledovanom období mal príjem z pracovného pomeru ako aj na dohodu o pracovnej činnosti, v dôsledku čoho dlhoval XXXXX na výživnom na XXXXX za obdobie od 06.06.2008 do 20.03.2013 sumu v celkovej výške 1.760,18 Eur, a uvedeným konaním vydal svojho syna XXXXX do nebezpečenstva núdze, ktoré matke pomáhala odvracať jej matka XXXXX svojou finančnou a materiálnou pomocou, pričom obvinený dodatočne dňa 21.05.2014 uhradil na dlžnom výživnom sumu 1.910,13 Eur, 

lebo zanikla trestnosť činu.

Odôvodnenie:
	Uznesením vyšetrovateľa OR PZ, OKP XXXXX sp. zn. XXXXX zo dňa 13.02.2014 bolo začaté trestné stíhanie a následne uznesením  vyšetrovateľa OR PZ, OKP XXXXX sp. zn. XXXXX zo dňa 21.02.2014 bolo podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. a), b) Tr. zákona na tom skutkovom základe, ako je to uvedené vo výrokovej časti uvedeného uznesenia.

	Preskúmaním vyšetrovacieho spisu sp. zn. XXXXX som zistila, že vo veci boli vykonané výsluchy obvineného XXXXX, svedkyne poškodenej XXXXX a svedkýň XXXXX a XXXXX a do spisu boli zabezpečené nasledovné listinné dôkazy - upovedomenie o začatí exekúcie, rozsudok o výživnom, správy na obvineného od zamestnávateľa XXXXX XXXXX -XXXXX, XXXXX, z ÚPSVR XXXXX, z Daňového úradu XXXXX, zo Sociálnej poisťovne, pobočky XXXXX, z OÚ XXXXX, odboru živnostenského podnikania,  z OR PZ, oddelenia dokladov XXXXX, z Mestského úradu v XXXXX, výpis z ústrednej evidencie priestupkov a odpis registra trestov obvineného, ako aj správy na poškodenú XXXXX z ÚPSVR XXXXX, zo Sociálnej poisťovne, pobočky XXXXX a z Mestského úradu v XXXXX a fotokópie poštových poukazov. 

Z výsledkov takto vykonaného dokazovania vyplynulo, že obvinený XXXXX si zavinene nesplnil vyživovaciu povinnosť na svojho syna XXXXX v období od 06.06.2008 do 20.03.2013, čím mu vznikol za toto obdobie dlh na výživnom v celkovej výške 1.760,18 Eur. K tomu uvádzam, že rozsah vyživovacej povinnosti obvineného bol určený v období od narodenia dieťaťa dňa 06.06.2008 do účinnosti rozsudku o výživnom dňa 01.04.2012 vo výške minimálneho výživného podľa zákona o rodine a od účinnosti rozsudku o výživnom dňa 01.04.2012 do dňa 20.03.2013 vo výške po 50,-Eur mesačne tak, ako to vyplýva z rozsudku o výživnom. Nakoľko obvinený je od 20.03.2013 naďalej vedený v evidencii uchádzačov o zamestnanie a poberá dávky v hmotnej núdzi a príspevky a nebol preukázaný iný príjem alebo majetok obvineného, z ktorého by v tomto období mohol platiť výživné, bolo toto obdobie neplatenia výživného posúdené z trestnoprávneho hľadiska ako nezavinené. V tejto súvislosti upozorňujem obvineného, že z civilnoprávneho hľadiska v období od 20.03.2013 naďalej je povinný si plniť svoju vyživovaciu povinnosť podľa rozsudku o výživnom vo výške po 50,-Eur mesačne, a v prípade jej nesplnenia môže byť dlžné výživné za toto obdobie vymáhané prostredníctvom súdneho exekútora. 

Ďalej uvádzam, že zavinené obdobie neplnenia výživného od 06.06.2008 do 20.03.2013 predstavuje obdobie viac ako 24 mesiacov, t. j. z trestnoprávneho hľadiska ide o spáchanie skutku závažnejším spôsobom konania - po dlhší čas. Z výpovede poškodenej XXXXX, svedkyne XXXXX ako aj zo správ k pomerom poškodenej vyplýva, že riadnym neplatením výživného v sledovanom období bol XXXXX vystavený nebezpečenstvu núdze, ktoré pomáhala poškodenej odvracať svedkyňa XXXXX svojou finančnou a materiálnou pomocou. 

Obvinený XXXXX ako aj poškodená XXXXX pri preštudovaní vyšetrovacieho spisu doložili do spisu fotokópie poštových poukazov, z ktorých vyplynulo, že obvinený dodatočne dňa 21.05.2014 uhradil poškodenej dlžné výživné vo výške 1.910,13 Eur, ktoré zahŕňa sumu dlžného výživného 1.760,18 Eur za obdobie od 06.06.2008 do 20.03.2013. 

	Podľa § 207 ods. 1, ods. 3 písm. a), b) Tr. zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného a vydá oprávnenú osobu do nebezpečenstva núdze a spácha čin závažnejším spôsobom konania (v danom prípade po dlhší čas). 

	Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok naplňujúci znaky prečinu zanedbania povinnej výživy podľa § 207 ods. 1, ods. 3 písm. a), b) Tr. zákona a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu oprávnenej osoby. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka